娛圈單打:金像大獎分豬肉 人人有份不落空
2024年04月16日 00:03
東網電視
更多新聞短片
香港電影金像獎剛圓滿舉行,憑《金手指》獲得提名的梁朝偉第六度封帝,前無古人後無來者;入行不足十年的余香凝唔止家庭幸福,事業運都強勁過人,在《白日之下》飾演熱血記者,首嘗影后殊榮。
嗱,齋睇得獎名單,以《金手指》擸最多幕後獎項,以其不惜工本大製作觀之,得獎都係實至名歸。《白日之下》就攞咗多個演技獎項,除咗余香凝封后,最佳男女配角都係該片演員奪得。至於最佳編劇及最佳導演,則由《命案》勝出。以此推斷,最佳電影怕且都係上述三片其中一部的囊中物啦啩?
錯錯錯!最佳電影由史上最收得港產片《毒舌大狀》奪得!正如「毒舌大狀」本尊話齋,坐咗成晚,《毒》片一個獎都冇。雖然佢激動到哽咽,又話電影每句對白都經過精雕細琢,但似乎連佢都心知肚明,前面冇獎,最後忽然攞大獎,實在有欠說服力!唔通真係歌仔咁唱:彩蛋最尾開咩!一套乜嘢演技獎、技術獎、劇本導演獎統統食白果的電影,竟然係最佳電影,究竟點樣評定㗎?難怪口痕友話,家陣電影市道艱難,有戲開已經要偷笑,何況套戲仲收咗過億,冇獎好似過意不去。但人家《金手指》係大製作,《白日之下》又久違地贏盡口碑,厚此薄彼一樣講唔通!最後《毒舌大狀》攞最佳電影,其餘兩片分奪影帝影后,咁咪皆大歡喜囉!
再講吓偉仔又做影帝,係就係令人心服口服,但由年輕攞到年老,即係反映港產片嚴重老化,欠缺新血補充!其他候選人,儘管也有較年輕者,可惜不成氣候,觀眾連佢哋個名都噏唔出!